
	Studieplan
Bachelor i økonomi og administrasjon - nettbasert
180 studiepoeng / Campus Alta
Studieplanen er godkjent av styret ved Fakultet for biovitenskap, fiskeri og økonomi den 19.9.2024

	Navn på studieprogram
	Bokmål: Økonomi og administrasjon (nettbasert) - bachelor 
Nynorsk: Økonomi og administrasjon (nettbasert) - bachelor 
Engelsk: Business Administration (online) – bachelor 

	Oppnådd grad

	Bachelor i økonomi og administrasjon

	Målgruppe
	Studieprogrammet i økonomi og administrasjon er rettet mot studenter som har interesse for å lede mennesker og som ønsker å være med på å utvikle bedrifter gjennom sine fagkunnskaper. Studiet er først og fremst tilpasset det private næringslivet, men kandidatene er også interessante for offentlig sektor.  
Programmet er spesielt tilpasset dem som ønsker en fleksibel studiehverdag. Det er mulig å ta studiet som et deltidsstudium med redusert progresjon.

	Opptakskrav, forkunnskapskrav, anbefalte forkunnskaper
	Opptakskravet til Bachelor i økonomi og administrasjon er generell studiekompetanse eller realkompetanse.  
 
Søkere som ikke har generell studiekompetanse, og er 25 år eller eldre, kan søke om opptak på bakgrunn av sin realkompetanse (se detaljer angående realkompetanse nedenfor).  
 
Vi anbefaler at du har forkunnskaper i matematikk på nivå med R1 eller S1+S2 fra videregående skole før du søker på studiet da matematisk analyse er en viktig del av bachelorgraden i økonomi og administrasjon.  
 
Krav til realkompetanse  
 
Søkeren må ha yrkeserfaring i minimum 5 år omregnet til heltid. Inntil 2 av disse årene kan erstattes av:  
· Militær-/siviltjeneste (førstegangstjeneste), inntil ett år  
· Relevant utdanning fra videregående skole, folkehøgskole eller tilsvarende  
· [bookmark: _Int_tPonJ6JL]Relevant ulønnet arbeid (tillitsverv, organisasjonsarbeid, politiker) 
· Omsorgsarbeid for egne barn kan telle inntil ett år.  
Videre gjelder følgende faglige krav:  
· Norsk fra Vg2 (videregående kurs I fra Reform -94)  
· Engelsk fra Vg1 (grunnkurs fra Reform -94)  
· Matematikk fra Vg1 (grunnkurs fra Reform -94)   

Søknadsfristen er 1. mars for søkere med realkompetanse. For nærmere informasjon om krav til realkompetanse, se Opptak til studier på bakgrunn av realkompetanse.  

 

	Læringsutbytte-beskrivelse
	Etter bestått studieprogram har kandidaten følgende læringsutbytte:
Kunnskap  
Kandidaten: 
· Har bred kunnskap om sentrale teorier, problemstillinger, prosesser, verktøy og metoder innenfor de økonomisk-administrative fagområdet, herunder: 
· Hvordan kapitalmarkedene og verdipapirer fungerer, hvordan virksomheter finansieres, hvordan investeringer vurderes 
· Hvordan økonomiske styringsverktøy brukes og hvordan regnskap utarbeides, rapporteres og analyseres.  
· Hvordan virksomheter utvikler og iverksetter strategier, hvordan de organiseres og ledes, samt hvordan produkter og tjenester markedsføres og posisjoneres.  
· Hvordan markedet fungerer, hvordan konsumenter og produsenter treffer sine valg og hvordan disse påvirkes av økonomisk politikk, teknologi og internasjonale rammebetingelser 
· Hvordan virksomheter startes, utvikles og endres i tråd med behov, juridiske rammer og forventninger i samfunnet, slik som for eksempel bærekraft, globalisering, innovasjon og teknologiutvikling, samt den nordiske arbeidslivsmodellens betydning for arbeids- og næringsliv. 
· Hvordan virksomheter utøver sine aktiviteter på etisk forsvarlig måte slik at de ivaretar sine interessenter og samtidig fremmer FNs bærekraftmål 
· Har grunnleggende kunnskap i matematikk, statistikk og samfunnsvitenskapelig metode, samt forstår hvordan metodiske verktøy brukes i forbindelse med innhenting, organisering og analyse av data. 
· Kjenner til fagområdenes historie, tradisjoner, egenart, plass i samfunnet, samt forsknings- og utviklingsarbeid.  
· Kan oppdatere sin kunnskap innenfor fagområdet i form av å søke på og finne relevant faglitteratur innen ulike faglige tematikker 

Ferdigheter  
Kandidaten: 
· Kan anvende faglig kunnskap og relevante resultater fra forsknings- og utviklingsarbeid på praktiske og teoretiske problemstillinger og treffe begrunnede valg, herunder:  
· innhente, sortere og vurdere relevant informasjon  
· analysere økonomisk-administrative problemstillinger ved hjelpe av egnet teori og empiriske metoder  
· Kan beherske arbeidslivsrelevante digitale verktøy, teknikker og uttrykksformer, herunder 
· vurdere ulike typer risiko og konsekvenser av beslutninger  
· reflektere over usikkerhet ved egne analyser
· anvende ulike faglige perspektiver og teoretiske tilnærminger for å forstå hvordan virksomheter fungerer  
· integrere ansvarlighet og bærekrafthensyn i virksomheters forretningsmodeller og praksis 
· Kan reflektere over egen faglig utøvelse og justere denne under veiledning 
 
Generell kompetanse   
Kandidaten: 
· Har innsikt i relevante fag- og yrkesetiske problemstillinger, herunder:
· er bevisst egne verdier og hvordan dette påvirker egen adferd og beslutninger  
· viser evne til ansvarlighet, kritisk tenkning og etisk refleksjon  
· forstår hvordan problemstillinger, prosesser og beslutninger påvirker og påvirkes av ressurser, kontekst og verdisett  
· Kan planlegge og gjennomføre varierte arbeidsoppgaver og prosjekter som strekker seg over tid, alene og som deltaker i en gruppe, og i tråd med etiske krav og retningslinjer
· Kan samarbeide i ulike kontekster og på tvers av fagområder
· Har grunnlag for å bidra til langsiktig verdiskaping for virksomhet og samfunn  
· Kan formidle sentralt fagstoff som teorier, problemstillinger og løsninger både skriftlig, muntlig og gjennom andre relevante uttrykksformer
· har grunnlag for å operere i et internasjonalt arbeidsmarked  
· Kjenner til nytenkning og innovasjonsprosesser og kan bidra i virksomheters arbeid med dette 
· har grunnleggende forståelse av IT-systemer og -prosesser, og hvordan disse kan bidra til forretningsutvikling og verdiskaping  
· Kan utveksle synspunkter og erfaringer med andre med bakgrunn innenfor fagområdet og gjennom dette bidra til utvikling av god praksis
· Evner å kommunisere innhold i analyser, metodevalg, resultater og forutsetninger både muntlig og skriftlig  

	Faglig innhold og beskrivelse av studiet
	Bachelorstudiet i økonomi og administrasjon (nettbasert) er et treårig studium som leder frem til graden bachelor i økonomi og administrasjon. Totalt teller studiet 180 studiepoeng, hvorav 120 studiepoeng er felles, mens studentene kan velge blant en av flere emnegrupper i tredje studieår. Det er mulighet å få tilpasset studieplanen for studenter som ønsker redusert progresjon i studiene.  
Bachelorstudiet i økonomi og administrasjon ved UiT Norges arktiske universitet følger nasjonale retningslinjer for økonomisk/administrative fag og er tilpasset det nye internasjonale gradssystemet med 3-årige bachelorstudier. Studiet gir en grunnleggende utdanning i bedriftsøkonomi, markeds- og administrasjonsfag.   
De første to årene av utdanningen er felles og obligatorisk for alle. I løpet av disse to årene får kandidatene grunnleggende kunnskap innen bedriftsøkonomi, markedsføring, organisasjon og ledelse, samfunnsøkonomi og metodefag. Gjennom disse fellesfagene sikres alle en bred kompetanseplattform for økonomisk-administrativt arbeid innen offentlig forvaltning og privat næringsliv.  
På siste studieår, kan studentene velge blant tre emnegrupper:
· Innen den økonomisk administrative emnegruppen vil studentene ha mulighet til å ta ulike emner og emnepakker som tilbys av HHT og andre studieprogrammer ved UiT på 5. og 6. semester.  
· Kandidater som tar emnegruppe regnskapsfører vil oppfylle utdanningskravet til statsautorisert regnskapsfører som fremgår i anbefalt plan til Bachelor i økonomi og administrasjon – spesialisering regnskapsfører vedtatt av Universitets- og høgskolerådet – økonomi og administrasjon (UHR-ØA). 
· Det er tilrettelagt for utenlandsopphold ved at studentene kan velge utvekslingsopphold i løpet av studiet. Utbyttet av studieopphold i utlandet vil erfaringsmessig bli best hvis studenten har gjennomført bachelorprogrammets grunnleggende emner og er dermed tilrettelagt for 5. og/eller 6. semester. 

Studentene kan også bruke emner tatt ved andre utdanningsinstitusjoner hvor de har fritt emnevalg. Godkjenning og innpassing av slike emner skal gjøres ved studieavdelingen ved Handelshøgskolen. 

Studiet er et heltids- og campusbasert studium ved campus Tromsø.

	Tabell: oppbygging av studieprogram
		1. semester  
 
Høst 
	BED-1501 Matematikk for økonomer (7,5 stp.)
	BED-1502 Bedriftsøkonomisk analyse (7,5 stp.) 
	BED-1503 Markedsføring (7,5 stp.) 
	BED-1504 Python-lab (7,5 stp.) 

	2. semester  
 
Vår 
	FIL-0702 Examen philosophicum, nettvarianten (10 stp.) 
	SOK-1503 Mikroøkonomi: Økonomisk atferd, markeder og priser (7,5 stp.) 
	BED-1505 Grunnleggende regnskap og analyse (7,5 stp.) 
	Fellesfag (5 stp.) 

	3. semester  
 
Høst 
	BED-2501 Statistikk for økonomer (7,5 stp.) 
	BED-2502 Organisasjonsteori, ledelse og etikk (7,5 stp.) 
	BED-2503 Investering og finansiering (7,5 stp.) 
	BED-2510 Jus for økonomer (7,5 stp.) 

	4. semester 
 
Vår 
	BED-2504 Driftsregnskap og budsjettering (7,5 stp.) 
	SOK-1504 Makroøkonomisk analyse og økonomisk politikk (7,5 stp.) 
	BED-2705 Foretaksstrategi (7,5 stp.) 
	BED-2506 Anvendt metode (7,5 stp.) 

	5. semester  
 
Høst 
	Valg av emne/emnegruppe 
	Valg av emne/emnegruppe 
	Valg av emne/emnegruppe 
	Valg av emne/emnegruppe 

	6. semester  
 
Vår 
	Valg av emne/emnegruppe 
	Valg av emne/emnegruppe 
	Valg av emne/emnegruppe 
	Valg av emne/emnegruppe 


 
På siste studieår, skal studentene på bachelorprogrammet i økonomi og administrasjon velge blant tre emnegrupper. 
Generell økonomisk-administrativ emnegruppe		 
	5. semester  
 
Høst 
	Valg av emne/emnepakke

	6. semester 
 
Vår 
	Valg av emne
	Valg av emne
	BED-2708 Human Resource Management (7,5 stp.) 
	Fellesfag (7,5 stp.) 


 
Emnegruppe regnskapsfører 
	5. semester  
 
Høst 
	BED-1506 Innovasjon (7,5 stp.) 
	BED-2511 Regnskapsorganisering og regnskapsførers rolle (7,5 stp)  
	BED-2512 Videregående regnskap (15 stp.) 

	6. semester 
 
Vår 
	BED-2513 Corporate Finance (7,5 stp.) 
	BED-2507 Strategisk økonomistyring og bærekraft (7,5 stp.) 
	BED-2514 Skatte og avgiftsrett (15 stp.) 


  
Emnegruppe utland
	5. semester   
Høst 
	Valgfrie emner som kan tas i utlandet

	6. semester 
 
Vår 
	Valgfrie emner som kan tas i utlandet




	Undervisnings-, lærings- og vurderingsformer
	Undervisningen består av synkrone og asynkrone undervisningsressurser, eksempelvis forelesninger, webinarer, prosjektarbeid, casearbeid og workshops. Forelesningene strømmes eller publiseres som videoer via emnenes læringsplattform og skal gi studentene grunnlag innen bedriftsøkonomiens ulike tema og arbeidsfelt. På webinarer får studentene mulighet til å drøfte ulike tema og legge frem oppgaver. Læringsformene innen de ulike emnene vil variere og det er derfor viktig å sette seg godt inn i emneplanene. For arbeids- og undervisningsform, se hver enkelt emnebeskrivelse. Deltakelse på studiet forutsetter at studentene har tilgang til egen pc og har internettilgang med god netthastighet.   
Arbeidskrav og eksamen  
Se hver enkelt emnebeskrivelse for informasjon om arbeidskrav og eksamen. Merk at for de nett-emnene som har skoleeksamen, stilles det krav om å møte til gitte eksamenssteder for å gjennomføre eksamen.   
Eksamensform kan eksempelvis være skoleeksamen, hjemmeeksamen og mappevurdering. Eksamensformen er tilpasset emnets art og innhold, og ulike eksamensformer er valgt for å prøve studenter i forskjellige typer kunnskap samt for å gi dem mulighet til å utvikle sin kompetanse i både skriftlig og muntlig presentasjon.  De fleste emnene har obligatoriske arbeidskrav, som må være avlagt og godkjent før endelig eksamen i emnet kan leveres.
For vurdering av eksamen benyttes det en karakterskala på 5 trinn fra A-E, hvor A er beste karakter, E er dårligst og F er ikke bestått. Enkelte emner kan ha vurderingen bestått/ikke bestått.  
Kontinuasjonseksamen vil bli særskilt omhandlet i de enkelte emnebeskrivelser.

	Relevans
	Graden i økonomi og administrasjon gir kandidaten en yrkesrettet utdanning som kan anvendes innenfor privat næringsliv, organisasjoner og offentlig forvaltning. Utdanningen fokuserer på årsaker til og virkninger av beslutninger foretatt innenfor private og offentlige organisasjoner. Graden utgjør et selvstendig og avsluttet studium, og danner grunnlag for opptak til flere ulike mastergrader, for eksempel master i økonomi og administrasjon, og master i Ledelse, innovasjon og marked. 
Bachelorgraden gir ei bred yrkesretta utdanning for oppgaver innen administrasjon og ledelse i offentlig og privat sektor. Studiet er også en nyttig bakgrunn for arbeid innenfor andre områder, for eksempel internasjonal markedsføring og handel. 

	Arbeidsomfang
	Studieprogrammets samlede arbeidsomfang er på 1500-1800 timer per år.  For å nå læringsmålene må studentene forvente å arbeide 40 timer i uken med studiene, inkludert forelesninger, seminarer og selvstudium om en studerer med full progresjon. Man vil kunne bruke lengre tid på å ta alle emnene på programmet enn det som er normert. Dette gjøres ved at man eksamensmelder seg på færre emner per semester enn det full progresjon tilsier. 

	Undervisnings- og eksamensspråk

	Hovedsakelig norsk. Enkelte emner tilbys bare på engelsk. Dette for å oppnå mål om å utvikle kompetanse i engelsk fagspråk hos norskspråklige studenter og integrere studenter med annet morsmål enn norsk/annet skandinavisk språk. Litteratur i form av lærebøker og kompendier vil være på norsk eller engelsk. 
For å innfri krav om tilbud til utvekslingsstudenter, kan studentene forvente at emner som til sammen utgjør et semester vil bli gitt på engelsk.

	Internasjonalisering
	Studiet har et internasjonalt fokus både gjennom undervisningen og gjennom at det åpnes for utvekslingsopphold. Studieprogrammet settes i en internasjonal kontekst blant annet gjennom bruk av internasjonal litteratur og sammenligning av lokal, regional, nasjonal og internasjonal praksis der hvor det er relevant.

	Studentutveksling
	Studentene på programmet har anledning til å reise ut for å studere ved et utenlandsk universitet i femte semester i programmet. 
Bachelorprogrammene ved Handelshøgskolen åpner opp for utenlandsopphold i femte og sjette semester. Informasjon om søknadsfrister, mulige steder å reise til samt alt annet som er viktig å tenke på finner du på nettsiden: Studentutveksling UiT 
Det er tilrettelagt for utenlandsopphold ved at studentene kan velge profilering utland. Utbyttet av et studieopphold i utlandet vil erfaringsmessig bli best hvis studenten har gjennomført bachelorprogrammets grunnleggende emner. Det er mulig å få innpass for emner fra andre institusjoner som del av de obligatoriske emnene i bachelorgraden, men det anbefales at emner i utlandet tas som en del av profilering utland i bachelorgraden.   
Det anbefales at et utenlandsopphold gjennomføres gjennom eksisterende avtaler med instituttets samarbeidspartnere, men andre alternativer kan godkjennes etter vurdering av instituttet. Utenlandsstudier må være forhåndsgodkjent som del av studentenes utdanningsplan. 
For mer informasjon om dette kan du ta kontakt med en av studiekonsulentene ved Handelshøgskolen. 

	Administrativt ansvarlig og faglig ansvarlig
	Handelshøgskolen ved UiT, Fakultet for biovitenskap, fiskeri og økonomi. Faglig ledelse er lagt til instituttleder ved Handelshøgskolen. 

	Kvalitetssikring
	Programmet forvaltes i samsvar med UiTs Kvalitetssystem for utdanning

	Andre bestemmelser
	Studenter med fullført bachelorgrad i programmet kan søke opptak til mastergraden i økonomi og administrasjon ved UiT Norges arktiske universitet. 
Studenter som har fullført årsstudie i ledelse (nettbasert) og årsstudie i bedriftsøkonomi (nettbasert) ved Handelshøgskolen, UiT kan fullføre bachelorgraden i programmet dersom de fullfører følgende fag blant de siste 60 studiepoengene:
· FIL-0702 Ex Phil
· BED-1501 Matematikk for økonomer
· SOK-1503 Mikroøkonomi
· BED-2501 Statistikk for økonomer
· SOK-1304 Makroøkonomi
· BED-2506 Anvendt metode

